《次韵苏伯言题所居鉴止轩》
宋代·陈棣

小轩劣容膝，讵敢邀君诗。
君诗亟借重，物趣俱新奇。
檐前列苍翠，槛外潴涟漪。
凭栏作痴兀，欲静忘五綦。
湛然俯明镜，水定心不驰。
微风忽披拂，巾袂俄变移。
缅思东坡公，昔与颍水嬉。
此乐五十年，人间真未知。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。